पाएं अपने शहर की ताज़ा ख़बरें और फ्री ई-पेपरडाउनलोड करें
जिलेभर में मार्च से शादियों का सीजन चल रहा है। अब सावा का सीजन बीतने वाला है। ऐसे में शादियों पर प्रतिबंध लगाया गया है। इस प्रतिबंध के बाद जिनके घर लग्न लिख गई है, उनके सामने नई मुसीबत खड़ी हो गई है।
इस साल सावा का सीजन आधे से ज्यादा बीत गया है, लेकिन कोरोना संकट के दौरान जिले में शादियों पर प्रतिबंध नहीं लगाया। इसके चलते जिलेभर में धड़ल्ले से शादियां होती रहीं। नतीजा यह रहा कि गांव में कोरोना संक्रमण कम्युनिटी में पूरी तरह फैल गया। हर घर व परिवार में लोग बुखार से पीड़ित हैं। अब यह ग्रामीण क्वारेंटाइन सेंटर में बंद करने के डर के मारे जांच कराने सामने नहीं आ रहे हैं। गंभीर हालत में परिजन मरीज को अस्पताल लेकर आ रहे हैं। ऐसे में अब जिला प्रशासन ने बुधवार को आपदा प्रबंधन की बैठक में शादियों पर प्रतिबंध लगाया है। इस निर्णय से कुछ हद तक संक्रमण रुकेगा, लेकिन अधिकतर शादियां हो गईं। वहीं जिनके घर लग्न लिख गई, उनको लेकर प्रशासन ने कोई निर्णय नहीं लिया है। ऐसे में आयोजकों के सामने नई मुसीबत खड़ी हो गई है।
अब सचिव व रोजगार सहायक के साथ अधिकारियों पर भी होगी कार्रवाई, क्योंकि उनकी है जिम्मेदारी
कलेक्टर नीरज कुमार सिंह ने भास्कर को बताया कि शहर में संक्रमण थमा है, लेकिन गांवों में लगातार बढ़ रहा है। वहां विवाह समारोह, मत्युभोज, प्रीतिभोज सहित अन्य आयोजन हो रहे हैं। ऐसे में अभी तक रोजगार सहायक व सचिव पर ही कार्रवाई हो पा रही थी। अब इनके साथ ही संबंधित सेक्टर के अधिकारी व जपं व एपीओ पर भी कार्रवाई होगी, क्योंकि सभी को अपने क्षेत्र में संक्रमण रोकने की जिम्मेदारी है।
16 मई तक बढ़ाया लॉकडाउन, सर्वे व दवा वितरण में करें सहयोग
बुधवार को जिला आपदा प्रबंधन की बैठक आयोजित की गई। इस बैठक में कोरेाना संक्रमण को रोकने लिए 16 मई तक लॉकडाउन बढ़ाया गया है। बैठक में कलेक्टर नीरज कुमार सिंह ने जनप्रतिनिधियों से संक्रमण को रोकने के लिए सुझाव मांगे हैं। इस दौरान श्री सिंह ने कहा कि हमारी प्राथमिकता मरीज को उपचार व आक्सीजन देना है। इसके साथ ही घर-घर सर्वे कार्य के साथ ही दवा वितरण किया जा रहा है। इसमें स्थानीय जनप्रतिनिधि भी सहयोग करें, ताकि संक्रमण की चेन तोड़ी जा सके।
जुर्माना से नहीं माने, इसलिए लगाया विवाह पर प्रतिबंध
बैठक में समिति सदस्यों ने कहा कि शादी-विवाहाें में 10 व्यक्ति से अधिक व्यक्तियों के शामिल होने के प्रतिबंध का पालन नहीं किया, इसके लिए जुर्माना व एफआईआर भी की। ऐसे में विवाह समारोह पर प्रतिबंध लगाया है।
समिति से खरीदी जाएगी दवा
समिति ने संक्रमण रोकने और जरूरतमंदों को दवा देने पर भी चर्चा की। रोगियों की पहचान कर उन्हें पंचायत की स्वास्थ्य समिति से दवा देने के लिए कहा है। इसके लिए समिति के पास 10-10 हजार रुपए की राशि दी जाएगी।
अब गांवों में जागरूकता के लिए करेेंगे प्रचार, ताकि रुक सके संक्रमण
संक्रमण रोकने के लिए गांवों में डोडी पिटवाकर कोरोना वायरस संक्रमण की जानकारी दी जाएगी। इसके साथ ही हर घर व हर व्यक्ति को सामाजिक दूरी का पालन करने और मास्क का उपयोग करने काे कहा जाएगा। इसके लिए जपं स्तर से प्रचार-प्रसार के लिए प्रचार वाहन चलाया जाएगा। वहीं लोगों को योग करने की सलाह दी जाएगी।
लग्न लिख जाने के बाद किसी की मौत होने पर भी विवाह नहीं रोका जाता
हिंदू रीति रिवाज के अनुसार लग्न लिखाने के बाद विवाह समारोह नहीं रोका जाता है। पं. राधारमण त्रिपाठी ने बताया कि कोरोना संक्रमण को रोकने शासन का निर्णय सराहनीय है। इससे कोरोना की चेन टूटेगी, लेकिन मान्यता है कि लग्न लिखाने के बाद परिवार में अगर किसी की मौत भी हो जाती है तो विवाह नहीं रोका जाता, इसके लिए दूल्हा-दूल्हन को सूतक से दूर करते हुए रिश्तेदार के यहां से रस्में पूरी की जाती हैं।
समारोह पर प्रतिबंध, विवाह पर नहीं
हमने विवाह समारोह पर प्रतिबंध लगाया है, विवाह पर नहीं। कोई घर से विवाह करना चाहे तो कर सकता है, लेकिन समारोह पूर्वक नहीं। अगर ऐसा करता है तो आपदा प्रबंधन अधिनियम के तहत उसके खिलाफ प्रतिबंधात्मक कार्रवाई होगी।
-नीरज कुमार सिंह, कलेक्टर राजगढ़।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn